Damas haydovchisi quvib o‘tish qoidasini buzgan. Foto: Farg‘ona viloyati YHXB matbuot xizmati Farg‘ona viloyati Farg‘ona tumanida ikki kishi o‘limi bilan yakunlangan YTH yuz berdi. Bu haqda YHXB matbuot xizmati xabar berdi. Voqea 13 iyul kuni soat 18:15 larda, tuman hududidan o‘tgan 4R-146 Farg‘ona—Chimyon avtomobil yo‘lining 5-kilometrida yuz bergan. Haydovchi A.M. (2000 yilda tug‘ilgan) Damas’ni boshqarib borayotib, quvib o‘tish qoidasini buzib, qarama-qarshi yo‘nalishga o‘tib ketgan. So‘ng boshqaruvni yo‘qotib ag‘darilib ketishi natijasida qarama-qarshi yo‘nalishda harakatlanib kelayotgan M.A (1964 yilda tug‘ilgan) boshqaruvidagi Lacetti bilan to‘qnashgan. Oqibatda Damas’da bo‘lgan ikki nafar yo‘lovchi voqea joyida vafot etgan. Shuningdek, yana ikki nafar yo‘lovchi tan jarohati olib shifoxonaga yotqizilgan.